《读先太傅宁远伯传敬赋长律十四韵》
清代·李锴

有汉推猿臂，前朝重虎臣。茧丝宁作障，执秩足其民。

半壁凭榰柱，群陬失抚循。蛮氛裁左戢，羌事复西论。

雷火先声疾，乾坤血战频。竞传边立靖，敢信策称神。

维嬖疑诛赏，论功屡屈伸。直将成贝锦，谁肯恤劳薪。

献纳更三相，权衡赖一人。廉颇容善饭，新息偶全身。

异代山河改，王家典籍新。语方崇起剪，名竟躐甘陈。

小子诚无赖，穷年不自振。匣中遗故剑，每夜泣风尘。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。